Det klirrer fra Sophies strikhue, da hun går forbi to unge fyre, der er ved at sætte et regnbueflag fast på banden ind til fodboldbanen.

»Gi’r I lige en mønt, så vi kan få købt lidt drikkevarer til vores venner deroppe«, siger hun og peger mod den øverste del af tribunen, hvor 32 asylansøgere fra Sandholmlejren har taget plads. Det er lørdag eftermiddag, ’hvepsene’ fra Brønshøj Boldklub er klar til kamp, og det samme er deres supportere fra klubbens uofficielle fanklub, The Drunken Army.

Det er dem, der har arrangeret bustransport for flygtningene, som at dømme efter lyden fra den tunge strikhue snart får sodavand og øl ad libitum. Hårde »bam« fra en stortromme retter opmærksomheden mod 2. divisionsholdet, der løber på banen.